ประกาศคณะกรรมการกิจการกระจายเสียง กิจการโทรทัศน์
ประกาศคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
เรื่อง
หลักเกณฑ์และวิธีการจัดเก็บรายได้เพื่อนำไปใช้ในการจัดให้มีบริการโทรคมนาคมพื้นฐานโดยทั่วถึง
และบริการเพื่อสังคม
 

โดยที่เป็นการสมควรกำหนดให้มีหลักเกณฑ์และวิธีการในการจัดเก็บรายได้จากการให้บริการโทรคมนาคมของผู้รับใบอนุญาตเข้ากองทุนวิจัยและพัฒนากิจการกระจายเสียง
กิจการโทรทัศน์ และกิจการโทรคมนาคม เพื่อประโยชน์สาธารณะ
เพื่อนำไปใช้ดำเนินการตามแผนการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
(พ.ศ. ๒๕๕๕ - ๒๕๕๙) ซึ่งคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ ได้ประกาศไว้แล้วนั้น

อาศัยอำนาจตามความในมาตรา ๒๗ (๑๒) (๒๔) และมาตรา ๕๐
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๕ มาตรา ๓๖ มาตรา ๔๓ มาตรา ๔๕ มาตรา ๔๖ มาตรา ๔๗ มาตรา
๖๑ และมาตรา ๖๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย และมาตรา ๑๗ และมาตรา ๑๘
แห่งพระราชบัญญัติการประกอบกิจการโทรคมนาคม พ.ศ. ๒๕๔๔
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๕ มาตรา ๓๖ มาตรา ๔๑ มาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
จึงประกาศหลักเกณฑ์และวิธีการจัดเก็บรายได้เพื่อนำไปใช้ในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ไว้ดังต่อไปนี้

ข้อ ๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ ให้ยกเลิก
๒.๑ ประกาศคณะกรรมการกิจการโทรคมนาคมแห่งชาติ เรื่อง หลักเกณฑ์
วิธีการ และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ลงวันที่ ๒ สิงหาคม ๒๕๔๘
๒.๒ ประกาศคณะกรรมการกิจการโทรคมนาคมแห่งชาติ เรื่อง หลักเกณฑ์
วิธีการ และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
(ฉบับที่ ๒) ลงวันที่ ๑ ตุลาคม ๒๕๕๒

ข้อ ๓ ในประกาศนี้
คณะกรรมการ หมายความว่า
คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
กองทุน หมายความว่า
กองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม
เพื่อประโยชน์สาธารณะ
แผน หมายความว่า
แผนการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม (พ.ศ. ๒๕๕๕ -
๒๕๕๙)
บริการโทรคมนาคมพื้นฐาน หมายความว่า
บริการโทรศัพท์และบริการอินเทอร์เน็ตที่ความเร็วไม่น้อยกว่า ๒ Mbps โดยไม่จำกัดประเภทของเทคโนโลยีและลักษณะการใช้งาน
รวมถึงอุปกรณ์ปลายทางซอฟต์แวร์ หรือส่วนประกอบอื่น ๆ ตามความจำเป็น ตลอดจนจัดให้มีการส่งเสริมและเพิ่มทักษะความรู้อันเป็นประโยชน์แก่ประชาชนให้สามารถเข้าถึงการใช้บริการโทรคมนาคมพื้นฐานอย่างเหมาะสมและมีประสิทธิภาพ
ผู้รับใบอนุญาต หมายความว่า
ผู้ประกอบกิจการโทรคมนาคมตามที่คณะกรรมการกำหนดให้มีหน้าที่ในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
รายได้รวม หมายความว่า
รายได้รวมจากการให้บริการโทรคมนาคมทุกประเภทที่ได้รับใบอนุญาต
รายได้สุทธิ หมายความว่า
รายได้รวมหลังหักลดหย่อนค่าใช้จ่ายตามที่คณะกรรมการกำหนดไว้ในประกาศนี้

ข้อ ๔ ในการจัดให้มีบริการตามเป้าหมายและระยะเวลาที่กำหนดไว้ในแผน
ให้ผู้รับใบอนุญาตตามกฎหมายว่าด้วยการประกอบกิจการโทรคมนาคมทุกราย
มีหน้าที่จัดสรรรายได้จากการให้บริการโทรคมนาคมให้แก่กองทุน
เพื่อนำไปดำเนินการตามแผน

ข้อ ๕ เพื่อประสิทธิภาพในการดำเนินงานโดยคำนึงถึงการใช้ทรัพยากรและงบประมาณอย่างคุ้มค่าให้เกิดประโยชน์สูงสุด
ในการดำเนินการตามแผน
คณะกรรมการจะใช้วิธีการประมูลแข่งขันเป็นหลักตามหลักเกณฑ์ที่คณะกรรมการกำหนด
แต่ในกรณีที่จำเป็น คณะกรรมการอาจพิจารณาใช้วิธีการอื่นตามความเหมาะสม
โดยยึดหลักความโปร่งใส เป็นธรรม และสามารถตรวจสอบได้

ข้อ ๖ ในการจัดสรรรายได้จากการให้บริการโทรคมนาคมให้แก่กองทุน
ผู้รับใบอนุญาตสามารถนำค่าใช้จ่ายดังต่อไปนี้
ซึ่งจ่ายให้กับผู้รับใบอนุญาตรายอื่นหรือผู้ให้บริการโทรคมนาคมในต่างประเทศ
มาหักลดหย่อนจากรายได้รวม
๖.๑ ค่าใช้จ่ายในการซื้อหรือเช่าบริการโทรคมนาคม
โดยมีตัวอย่างรายการค่าใช้จ่ายดังกล่าวตามภาคผนวกแนบท้ายประกาศนี้
ซึ่งคณะกรรมการอาจพิจารณากำหนดเพิ่มเติมตามที่เห็นสมควร
๖.๒ ค่าใช้จ่ายในการเชื่อมต่อโครงข่ายโทรคมนาคม (Interconnection Charge)
ทั้งนี้ ค่าใช้จ่ายดังกล่าวเมื่อรวมกันแล้ว
ให้นำมาหักลดหย่อนได้ไม่เกินร้อยละ ๕๐ ของรายได้รวมและในกรณีการจัดสรรรายได้ให้แก่กองทุนครั้งแรก
ให้คำนวณค่าใช้จ่าย
โดยใช้วิธีการนับจำนวนวันในครึ่งปีตามวิธีการคำนวณที่กำหนดในข้อ ๙.๒

ข้อ ๗ เพื่อเป็นการส่งเสริมผู้รับใบอนุญาตที่ไม่มีโครงข่ายโทรคมนาคมเป็นของตนเองให้สามารถแข่งขันได้
ให้ผู้รับใบอนุญาตที่ไม่มีโครงข่ายโทรคมนาคมเป็นของตนเอง
ได้รับการยกเว้นรายได้สุทธิที่จะนำมาจัดสรรให้แก่กองทุน ดังนี้
๗.๑ กรณีรายได้สุทธิของผู้รับใบอนุญาตไม่เกิน ๒๐ ล้านบาท
ให้ได้รับการยกเว้นทั้งจำนวน
๗.๒ กรณีรายได้สุทธิของผู้รับใบอนุญาตสูงกว่า ๒๐ ล้านบาท
ให้ได้รับการยกเว้นในจำนวน ๒๐ ล้านบาท
ทั้งนี้
ในกรณีที่ผู้ประกอบกิจการโทรคมนาคมตามวรรคหนึ่งรายใดเป็นผู้รับใบอนุญาตที่มีโครงข่ายโทรคมนาคมเป็นของตนเองด้วย
ให้ผู้ประกอบกิจการโทรคมนาคมรายนั้นมิได้รับการยกเว้นรายได้สุทธิตามวรรคหนึ่ง

ข้อ ๘ ให้ผู้รับใบอนุญาตจัดสรรรายได้จากการให้บริการโทรคมนาคมให้แก่กองทุนในอัตราร้อยละ
๓.๗๕ ต่อปี ของรายได้สุทธิ ทั้งนี้
คณะกรรมการอาจพิจารณาเปลี่ยนแปลงอัตราดังกล่าวเพื่อให้สอดคล้องกับการดำเนินการตามแผน
ซึ่งไม่เกินร้อยละ ๓.๗๕ ต่อปี ของรายได้สุทธิ

ข้อ ๙ วิธีการนำส่งรายได้ตามข้อ
๘ ให้แก่กองทุน
๙.๑ ให้ผู้รับใบอนุญาตนำส่งรายได้ให้แก่กองทุนเป็นรายปี
ในวันครบกำหนดชำระเงินโดยแบ่งชำระเป็น ๒ ครั้ง คือ ชำระครั้งที่หนึ่งภายในวันที่
๓๑ กรกฎาคม ของทุกปี
โดยคำนวณจากรายได้ของช่วงเดือนมกราคมถึงเดือนมิถุนายนของปีเดียวกัน
และชำระอีกครั้งหนึ่งภายในวันที่ ๓๑ มกราคม ของทุกปี โดยคำนวณจากรายได้ของช่วงเดือนกรกฎาคมถึงเดือนธันวาคมของปีก่อนหน้า
๙.๒
การคำนวณรายได้ที่ต้องนำส่งสำหรับครั้งแรกหลังจากที่ได้รับใบอนุญาตและประกอบกิจการยังไม่ครบ
๖
เดือนนับแต่วันที่ได้รับใบอนุญาตจนถึงวันสิ้นเดือนมิถุนายนหรือวันสิ้นเดือนธันวาคมของปีเดียวกัน
แล้วแต่กรณี ให้คำนวณจำนวนรายได้ที่ผู้รับใบอนุญาตต้องนำส่งให้แก่กองทุนเท่ากับผลคูณระหว่างร้อยละ
๓.๗๕ ของรายได้สุทธิของช่วงเดือนมกราคมถึงเดือนมิถุนายน
หรือช่วงเดือนกรกฎาคมถึงเดือนธันวาคม
กับสัดส่วนจำนวนวันนับแต่วันที่ได้รับใบอนุญาตถึงวันสิ้นเดือนมิถุนายนหรือวันสิ้นเดือนธันวาคมของปีเดียวกัน
ต่อจำนวนวันในครึ่งปี (๑๘๐ วัน)
๙.๓
ให้ผู้รับใบอนุญาตนำส่งรายได้ให้แก่กองทุนเป็นเงินสดหรือเช็คธนาคารภายในวันครบกำหนดชำระ
ทั้งนี้ คณะกรรมการอาจเปลี่ยนแปลงวิธีการจัดเก็บรายได้ตามความเหมาะสม
๙.๔ หากผู้รับใบอนุญาตไม่นำส่งรายได้ให้แก่กองทุนภายในกำหนดดังกล่าวคณะกรรมการอาจเรียกเก็บเงินเพิ่ม
เป็นจำนวนเงินเท่ากับผลคูณของจำนวนเงินที่ค้างชำระกับอัตราดอกเบี้ยเงินกู้ MLR + ๒ (ใช้อัตราดอกเบี้ยเงินกู้ MLR ตามประกาศของธนาคารแห่งประเทศไทย ณ วันครบกำหนดชำระเงิน)
คูณกับสัดส่วนของจำนวนวันที่ค้างชำระต่อจำนวนวันใน ๑ ปี (๓๖๐ วัน)
๙.๕
ให้ผู้รับใบอนุญาตนำส่งเอกสารหลักฐานและข้อมูลที่แสดงถึงการคำนวณรายได้ที่ต้องจัดสรรให้แก่กองทุน
พร้อมการนำส่งรายได้ให้แก่กองทุน ทั้งนี้
คณะกรรมการอาจให้ผู้รับใบอนุญาตนำส่งเอกสารหลักฐานหรือข้อมูลอื่นที่จำเป็นต่อการพิจารณาของคณะกรรมการเพิ่มเติมภายในระยะเวลาที่กำหนด

บทเฉพาะกาล
 

ข้อ ๑๐ ผู้รับใบอนุญาตที่มีหน้าที่ต้องจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามประกาศคณะกรรมการกิจการโทรคมนาคมแห่งชาติ
เรื่อง หลักเกณฑ์ วิธีการและเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ลงวันที่ ๒ สิงหาคม ๒๕๔๘ และประกาศคณะกรรมการกิจการโทรคมนาคมแห่งชาติ เรื่อง
หลักเกณฑ์
วิธีการและเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
(ฉบับที่ ๒) ลงวันที่ ๑ ตุลาคม ๒๕๕๒ และประกาศคณะกรรมการกิจการโทรคมนาคมแห่งชาติ
เรื่อง
แผนปฏิบัติการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมประจำปี
๒๕๕๓ ลงวันที่ ๑๑ ธันวาคม ๒๕๕๒
ให้ดำเนินการต่อไปภายใต้บังคับประกาศดังกล่าวจนแล้วเสร็จ

ข้อ ๑๑ ในวาระเริ่มแรก
ให้ผู้รับใบอนุญาตจัดสรรรายได้ตามข้อ ๘ ให้แก่กองทุน
นับตั้งแต่วันที่ประกาศนี้มีผลใช้บังคับ ตามวิธีการคำนวณที่กำหนดในข้อ ๙.๒


ประกาศ
ณ วันที่ ๒๙ พฤษภาคม พ.ศ. ๒๕๕๕
พลอากาศเอก
ธเรศ ปุณศรี
ประธานกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
[เอกสารแนบท้าย]

๑. ภาคผนวก ตัวอย่างรายการค่าใช้จ่ายในการซื้อหรือเช่าบริการโทรคมนาคม
แนบท้ายประกาศคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ เรื่อง
หลักเกณฑ์และวิธีการจัดเก็บรายได้เพื่อนำไปใช้ในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม

(ดูข้อมูลจากภาพกฎหมาย)










ปริยานุช/ผู้จัดทำ
๗ มิถุนายน
๒๕๕๕

ชาญ/ผู้ตรวจ
๘ มิถุนายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๘๗ ง/หน้า ๔๖/๓๐ พฤษภาคม ๒๕๕๕